**Cargotec Oyj** on suomalainen pörssiyhtiö, lastin- ja kuormankäsittelyalan ratkaisujen toimittaja, jonka tavoite on olla kestävien tavaravirtojen markkinajohtaja. Cargotecin tuotemerkkejä ovat Kalmar, Hiab ja MacGregor. Yhtiö perustettiin kesäkuussa 2005, kun Kone Oyj muodosti lastinkäsittelyratkaisut-toimialastaan erillisen yhtiön.

Cargotecin toimitusjohtajana on toiminut Casimir Lindholm 1. huhtikuuta 2023 alkaen. Yhtiön hallituksen puheenjohtajana toimii Jaakko Eskola. Mika Vehviläinen ilmoitti joulukuussa 2022 Cargotecin hallitukselle aikeistaan siirtyä eläkkeelle yhtiöstä vuoden 2023 aikana toimitusjohtajasopimuksensa mukaisesti.  Cargotecin hallitus käynnisti seuraajan etsinnän ja ilmoitti 6. helmikuuta 2023, että se on nimittänyt Casimir Lindholmin, kauppatieteiden maisteri, MBA, s. 1971, yhtiön uudeksi toimitusjohtajaksi 1.4.2023 alkaen.

Historia
--------

Cargotecin Kalmar
Kone Oyj osti vuonna 2002 toisen suomalaisen pörssiyhtiön, Partek Oyj:n, osakekannan ja vuonna 2004 ruotsalaisen laivojen lastinkäsittelylaitteita valmistavan MacGregor International AB:n sen ruotsalaisilta omistajilta Gambrolta ja Industri Kapitalilta. Kone Oyj jakautui vuonna 2005 kahdeksi uudeksi yhtiöksi, Cargotec Oyj:ksi ja uudeksi Kone Oyj:ksi. Tuolloin Cargotec-yhtiöön siirrettiin Partekin kuormankäsittely- ja kontinkäsittely-toimialat sekä MacGregor-yhtiön liiketoiminta. Partek oli käyttänyt kuormankäsittelytoimialastaan nimitystä Partek Cargotec.

Englannista lähtöisin oleva MacGregor on palvellut varustamoita, laivayhtiöitä ja telakoita vuodesta 1937. Kone oli hankkinut MacGregorin ensimmäisen kerran vuonna 1983 ja yhdistänyt sen aiemmin hankkimansa *Navire Cargo Gear Oy*:n kanssa MacGregor-Navire-toimialaksi. Kone myi tämän toimialansa vuonna 1993 ruotsalaiselle pääomasijoitusyhtiö *Incentivelle*, joka yhdisti sen *Hägglunds Marinen* kanssa MacGregor International AB:ksi. Incentivestä tuli myöhemmin Gambro. Se myi 60 prosenttia MacGregorista vuonna 1998 Industri Kapitalille. Cargotec osti globaalin laivojen lastinkäsittelylaitteita toimittavan MacGregor International AB:n vuonna 2005 vahvistaakseen Cargotecin lastinkäsittelytarjontaa. 2000-luvulla yritysostot ovat kasvattaneet MacGregoria.

Kalmar alkoi muotoutua vuonna 1997, kun Partek Oyj osti Suomen valtiolta Oy Sisu Ab:n. Samana vuonna Partek hankki osake-enemmistön ruotsalaisesta kontinkäsittelylaitteita valmistavasta Kalmar Industries AB:stä. Vuonna 2013 Cargotec avasi Tampereella teknologia- ja osaamiskeskuksen, jossa Kalmar panostaa energiatehokkaiden, turvallisten ja älykkäiden koneiden sekä automaatioratkaisujen kehittämiseen.

Partek osti Multilift-ryhmän vuonna 1977. Tätä voidaan pitää Cargotecin Hiab-liiketoiminnan alkuna. Vuonna 1985 Partek osti Hydrauliska Industrier AB:n ja Jonsered-puutavaranosturit. Muutama vuosi myöhemmin Partek hankki Fiskarsin puutavaranosturiliiketoiminnan. Useat yritysostot vuonna 2000 vahvistivat kuormankäsittelytoimintaa. Vuonna 2004 Hiab-nimi otettiin käyttöön koko Cargotecin kuormankäsittelyliiketoiminnalle.

Vuonna 2011 Cargotec osti Navisin, jonka ohjelmistoja käytetään konttien ja laitteiden liikkeiden koordinointiin ja automatisointiin. Vuonna 2021 Cargotec myi Naviksen teknologiasijoitusyhtiö Accel-KKR:lle 380 miljoonan euron velattomaan kauppahintaan. 

Lokakuussa 2020 ilmoitettiin, että Cargotec yhdistyy Konecranesin kanssa. Ilmoituksen myötä molempien yrityksien osakkeet pörssissä lähtivät yli 10 prosentin nousuun. Yhdistymisen odotettiin tapahtuvan vuoden 2022 ensimmäisen vuosipuoliskon loppuun mennessä. Britannian kilpailuvirasto CMA esti Cargotecin ja Konecranesin yhdistymisen.

Fuusion peruuntumisen jälkeisenä päivänä Cargotec julkisti täsmennetyn strategian, jonka keskiössä oli keskittyminen kestävään ja kannattavaan kasvuun kannattavissa ydinliiketoiminnoissaan Kalmarissa ja Hiabissa. Cargotec myös ilmoitti suunnittelevansa vetäytymistä Kalmarin raskaista nostureista ja käynnistävänsä MacGregorin strategisten vaihtoehtojen arvioinnin.  Vuoden 2022 tilinpäätöksessä Cargotec kertoi vetäytymisen Kalmarin raskaista satamanostureista tulleen päätökseen, ja MacGregorin arvioinnin johtopäätöksenä Cargotecin hallitus päätti, että MacGregor ei tulevaisuudessa kuulu Cargotecin portfolioon. 

Vuonna 2023, Cargotec ilmoitti tutkivansa mahdollisuutta liiketoimintojen Kalmarin ja Hiabin eriyttämistä kahdeksi itsenäiseksi yhtiöksi. Mikäli järjestely päätetään toteuttaa, osittaisjakautumisen täytäntöönpano ja Kalmarin erillinen listautuminen Nasdaq Helsinkiin tapahtuisivat vuonna 2024, samaan aikaan kommentoiden, että Cargotec keskittyy MacGregoria koskevan ratkaisun löytämiseen vuoden 2024 aikana aiemmin julkaistun hallituksen päätöksen mukaisesti. 

Cargotec tiedotti 1.2.2024, että yhtiön hallitus on hyväksynyt jakautumissuunnitelman Kalmar-liiketoiminta-alueen eriyttämiseksi itsenäiseksi pörssilistattavaksi yhtiöksi. Jakautuminen on ehdollinen Cargotecin 30.5.2024 pidettävän varsinaisen yhtiökokouksen hyväksynnälle. Jakautumisen suunniteltu täytäntöönpanopäivä on 30.6.2024, ja kaupankäynnin Kalmarin B-sarjan osakkeilla odotetaan alkavan Nasdaq Helsingissä arviolta 1.7.2024. Cargotec kertoo tiedotteessa myös, että tietyt yhtiön suurimmat osakkeenomistajat ovat ilmaisseet tukensa ehdotetulle jakautumiselle.

Toimialat
---------

Cargotecilla on kolme liiketoiminta-aluetta: Kalmar, Hiab ja MacGregor:

* **Kalmar** tarjoaa lastinkäsittelyratkaisuja ja -palveluja satamiin, terminaaleihin, jakelukeskuksiin ja raskaan teollisuuden käyttöön. Kalmar toimittaa laitteita konttien ja perävaunujen käsittelyyn ja siirtelyyn, kuten lukkeja ja terminaalitraktoreita, ja tarjoaa näiden huoltopalveluja.
* **Hiab** tarjoaa tuotteita, huoltopalveluja ja varaosia erilaisiin maakuljetus- ja jakelutarpeisiin. Hiabin kuormankäsittelylaitteiden avulla voidaan siirtää, nostaa, lastata ja purkaa tuotteita, laitteita ja materiaaleja. Hiab toimittaa ja huoltaa ajoneuvojen lastinkäsittelylaitteita, kuten kuormausnostureita, vaihtolavalaitteita, puutavara- ja kierrätysnostureita, ajoneuvotrukkeja ja takalaitanostimia. Hiabin tunnetuimpia tuotemerkkejä ovat Hiab Multilift -vaihtolavalaitteet, Hiab Loglift -puutavaranosturit, Hiab Jonsered -kierrätysnosturit ja Hiab Moffett -ajoneuvotrukit.
* **MacGregor** toimittaa laivojen lastinkäsittelyratkaisuja, offshore-lastinkäsittelyratkaisuja ja huoltopalveluita. MacGregorin tuotteita käytetään merikuljetusten, offshoren ja merivoimien logistiikkamarkkinoiden lastinkäsittelyyn satamissa, terminaaleissa ja laivoilla. Tuotteisiin kuuluu muun muassa lastiluukkuja ja lastinkiinnityslaitteita, laivanostureita ja ro-ro -laitteita.

Omistus
-------

Cargotecin suurimmat osakkeenomistajat 31. joulukuuta 2023 olivat seuraavat:

1. Wipunen varainhallinta oy (Ilkka Herlinin sijoitusyhtiö) – 14,13 %
2. Mariatorp Oy (Heikki Herlinin sijoitusyhtiö) – 12,27 %
3. Pivosto Oy (Ilona Herlinin sijoitusyhtiö) – 10,73 %
4. Koneen Säätiö 3,00 %
5. Keskinäinen Eläkevakuutusyhtiö Ilmarinen 2,47 %
6. Keskinäinen Työeläkevakuutusyhtiö Elo 1,25 %
7. Valtion Eläkerahasto 1,16 %
8. Keskinäinen työeläkevakuutusyhtiö Varma 1,00 %
9. Cargotec Oyj. - 0,63 %
10. Heikki Herlin 0,62 %

Merkittäviä henkilöitä
----------------------

### Toimitusjohtajat

Seuraavat henkilöt ovat toimineet Cargotecin toimitusjohtajina:

* 2006–2013: Mikael Mäkinen
* 2013–2023: Mika Vehviläinen
* 2023– Casimir Lindholm

Lähteet
-------

1. 1 2 3 4 5  Cargotecin tilinpäätöstiedote 2023 (PDF)  1.2.2024. Cargotec. Viitattu 7.2.2023.
2. 1 2 3  Tiedot yrityksestä: Cargotec Oyj *Asiakastieto*. Viitattu 8.11.2023.
3. ↑  Cargotec nimittää Casimir Lindholmin toimitusjohtajaksi  06.02.2023. Cargotec Oyj.
4. ↑  Cargotecin pörssitiedote 20.12.2022 *view.news.eu.nasdaq.com*. Viitattu 3.4.2023.
5. ↑  Cargotecin pörssitiedote 6.2.2023 *view.news.eu.nasdaq.com*. Viitattu 3.4.2023.
6. ↑  Company / History / Demerger Kone Oyj.  Arkistoitu 21.8.2013.  (englanniksi)
7. ↑  Cargotec / Tarinamme / MacGregor Cargotec.
8. ↑  Cargotec / Tarinamme / Kalmar Cargotec.
9. ↑  Cargotecin Teknologia- ja osaamiskeskus Tampereella avattu  21.5.2013. Cargotec.  (suomeksi)
10. ↑  Cargotec / Tarinamme / Hiab Cargotec.
11. ↑  Cargotec acquires systems company *vertikal.net*.  31.1.2011. Viitattu 10.1.2021. (englanniksi)
12. ↑  Cargotec myy Navis-ohjelmistoliiketoiminnan teknologiasijoitusyhtiö Accel-KKR:lle. Velaton kauppahinta on 380 miljoonaa euroa. *cargotec.com*.  26.3.2021. Viitattu 7.3.2022. (suomeksi)
13. 1 2  Konecranes ja Cargotec yhdistyvät – osakekurssit ampaisivat nousuun, Herlinien suvusta iso omistaja, jos yhdistyminen toteutuu *yle.fi*. Viitattu 1.10.2020.
14. ↑  Kiinan markkinasääntelyviranomainen on antanut hyväksynnän Cargotecin ja Konecranesin väliselle sulautumiselle Cargotec. Viitattu 26.8.2021.
15. ↑  Brittiviranomaisten "tyrmäävä päätös" kaatoi jättifuusion: Cargotec ja Konecranes peruvat sulautumisen – yli 100 miljoonaa euroa hukkaan *Yle*.  29.3.2022. Viitattu 3.4.2022.
16. ↑  Cargotec täsmentää strategiaansa keskittymään kestävään ja kannattavaan kasvuun kannattavissa ydinliiketoiminnoissaan, suunnittelee vetäytyvänsä Kalmarin raskaista nostureista ja käynnistää MacGregorin strategisten vaihtoehtojen arvioinnin *Cargotec*. Viitattu 3.2.2023.
17. ↑  Toimitusjohtajan katsaus, sivu 5: Cargotecin tilinpäätöstiedote 2022  2.2.2023. Cargotec. Viitattu 3.2.2023.
18. ↑  Cargotec suunnittelee Kalmarin ja Hiabin eriyttämistä  27.4.2023. Cargotec Oyj. Viitattu 27.4.2023.
19. ↑  Sisäpiiritieto: Cargotecin hallitus on hyväksynyt jakautumissuunnitelman Kalmarin eriyttämiseksi uuteen pörssilistattavaan yhtiöön  1.2.2024. Nasdaq Helsinki. Viitattu 7.2.2024.
20. ↑  Strategia Cargotec. Viitattu 26.2.2019.
21. ↑  Osakkeenomistajat *cargotec.com*. Cargotec Oyj. Viitattu 7.2.2024.
22. ↑  Historia *Cargotec*. Viitattu 12.8.2023.

Kirjallisuutta
--------------

* Teräväinen, Erkki: *Cargotec. Siellä missä tavara liikkuu*. Cargotec, 2005. ISBN 952-91-9235-5.

Aiheesta muualla
----------------

* Kuvia tai muita tiedostoja aiheesta **Cargotec** Wikimedia Commonsissa

* Cargotecin verkkosivut

|  |  |  |  |  |  |
| --- | --- | --- | --- | --- | --- |
| 

| * n
* k
* m
Suomi OMX Helsinki 25 |
| --- |
|  |
| 
* Cargotec
* Elisa
* Fortum
* Huhtamäki
* Kesko
* Konecranes
* KONE
* Kojamo
* Mandatum
* Metsä Board
* Metso
* Neste
* Nokia
* Nokian Renkaat
* Nordea Bank
* Orion
* Outokumpu
* Qt Group
* Sampo
* Stora Enso
* Telia Company
* Tieto-Evry
* UPM-Kymmene
* Valmet
* Wärtsilä

 |
|  |
| Päivitetty: 5. tammikuuta 2024 |

 |